  Наталья Тетерина Туннэ, 26-тӥ толсуре, Нижний Новгородын Росси азьмуртэзлэн Приволжск федерал округъя ужоскето муртэзлэн Выль ар ёлкаез ортчоз. Отчы Удмуртиысь 20 нылпиос пыриськозы, ивортэ ужоскето муртлэн пресс-службаез. Ужрадэ Приволжск федерал округе пырись улосвылъёсысь - Башкортостанысь, Марий Элысь, Мордовиысь, Татарстанысь, Удмуртиысь, Чувашиысь, Пермь но Нижний Новгород улосвылъёсысь - 900 пала пиналъёс пыриськозы. Выль ар кыз котырын шулдыръяськонэ секыт улон югдуре шедем семьяосысь пиналъёс, нылпи юртъёсын улӥсьёс, службазэс нуыкузы бырыны яке сӧсырмыны шедем эрикрадэз утисьёслэн нылпиоссы но кадет корпусъёсын дышетскисьёс ӧтемын.  Праздникез ортчытон улсын нылпиос понна Нижний Новгородэтӥ экскурсия радъяськоз, озьы ик соос «Россия — мынам историе» адӟытонэ но планетарие вуылозы. Тегъёс: Удмуртия ПФО НижнийНовгород пиналъёс Мерлык Выльар  